Source: https://ispis.sk/judikatura/KSKE/11Co13/2012
Timestamp: 2020-04-06 20:31:41+00:00
Document Index: 15833273

Matched Legal Cases: ['§ 148', '§ 160', '§ 148', '§ 214', '§ 212', '§ 219', '§ 160', '§ 167', '§ 148', '§ 3', 'súd ', 'súd ', 'Súd ', '§ 148', 'súd ', 'súd ', '§ 214', '§ 212', '§ 219', '§ 148', 'súd ', 'súd ', 'súd ', 'súd ', '§ 148', 'súd ']

KSKE 11 Co 13/2012 - iSpis
iSpis Judikatúra – KSKE 11 Co 13/2012
KS v Košiciach, dátum 30.05.2012, sp.zn. KSKE 11 Co 13/2012
§ 148 ods. 1 OSP § 160 ods. 1 OSP
§ 148 ods. 1 OSP § 214 ods. 2 OSP § 212 ods. 1 OSP § 219 ods. 1 OSP § 160 ods. 1 OSP § 167 ods. 2 OSP § 148 OSP § 3 ods. 9 zákona č. 757/2004
Súd: Krajský súd Košice Spisová značka: 11Co/13/2012 Identifikačné číslo súdneho spisu: 7809210221 Dátum vydania rozhodnutia: 31. 05. 2012 Meno a priezvisko sudcu, VSÚ: JUDr. Ľuboš Kunay ECLI: ECLI:SK:KSKE:2012:7809210221.1
Uznesenie Krajský súd v Košiciach vo veci žalobcu E. Q. T., spotrebné družstvo, T., B. XX, IČO: 00 169 129, proti žalovanej Z. Č., bytom T., W. XX, o náhradu škody, o odvolaní žalovanej proti uzneseniu 12C 37/2010-222 z 8.12.2011 Okresného súdu Rožňava
Súd prvého stupňa uznesením zaviazal žalovanú nahradiť trovy štátu v sume 564,50 €, na účet Okresného súdu Rožňava, v mesačných splátkach vo výške 141,13 €, vždy k poslednému dňu v kalendárnom mesiaci, pod stratou výhody splátok, odo dňa právoplatnosti uznesenia.
Vychádzal z toho, že predmetom konania bola náhrada škody titulom schodku na zverených hodnotách v sume 1.234,57 € a účastníci vo veci uzavreli zmier, ktorý nadobudol právoplatnosť 26.5.2011. Uviedol, že trovy štátu spočívali v nákladoch vynaložených na znalecké dokazovanie. Citoval § 148 ods. 1 O.s.p. a skúmal osobné, majetkové a zárobkové pomery žalovanej. Vzal do úvahy, že má mesačný príjem vo výške 770,- €, že vlastní jednoizbový byt a žije s manželom, ktorý je dôchodcom s príjmom 341,- €. Prihliadol na to, že žalovaná vykonáva opatrovateľskú prácu v T. a napriek deklarovaným výdavkom žalovanou mal za to, že táto spolu s manželom dosahuje mesačný príjem 1.131,- € a za podstatné považoval i to, že jej príjem je príjmom za dva týždne v mesiaci a nie je vylúčené, že v čase, keď sa zdržiava na Slovensku, má možnosť si prípadne príjem zvýšiť. Umožnil však žalovanej trovy štátu uhradiť v mesačných splátkach po 141,13 €.
Uznesenie napadla včas podaným odvolaním žalovaná, navrhla ho zmeniť a zaviazať ju nahradiť trovy štátu v sume 564,50 € v mesačných splátkach po 47,13 €. Uviedla, že súd prvého stupňa pri vyrubovaní výšky mesačných splátok vychádzal z údajov, ktoré mu boli známe, avšak toho času došlo u nej k zmene finančnej situácie a jej príjem bol znížený o celých 200,- €, z dôvodu hospitalizácie pani ňou opatrovanej v T.. Do pozornosti súdu dala i povinnosť, ktorá jej vyplýva z uzavretého zmieru a tá predstavuje schodok v sume 3.000,- €. Je si vedomá záväzku a nijakým spôsobom sa mu nesnaží vyhnúť, avšak mesačné splátky po 141,13 € sú pre ňu neprijateľné.
Odvolací súd bez nariadenia pojednávania (§ 214 ods. 2 O.s.p.) prejednal odvolanie v rozsahu vyplývajúcom z § 212 ods. 1, 3 O.s.p. a uznesenie, ktorým žalovanej bola uložená povinnosť nahradiť štátu trovy konania v mesačných splátkach vo výške 141,13 € potvrdil podľa § 219 ods. 1, 2 O.s.p., lebo je vecne správne.
Žalovaná vyčítala súdu prvého stupňa, že splátky vo výške 141,13 € mesačne sú nad jej možnosti a preto navrhla povolenie možnosti dlžné trovy uhradiť v 12 mesačných splátkach.
Podľa § 148 ods. 1 O.s.p. štát má podľa výsledkov konania proti účastníkom právo na náhradu trov konania, ktoré platil. Ak sú u niektorého účastníka predpoklady na oslobodenie od súdnych poplatkov, náhrada trov sa proti tomuto účastníkovi zníži o rozsah, ktorý mu súd priznal.
V zmysle citovaného ustanovenia štát má právo na náhradu trov, ktoré platil voči účastníkovi, u ktorého nie sú predpoklady pre oslobodenie od súdnych poplatkov, v závislosti od výsledkov konania. Neúspešnej žalovanej vznikla povinnosť nahradiť štátu trovy konania a ich výšku ani nespochybnila.
Pri povolení výhody splátok musí súd prihliadať na to, či je to vhodné vzhľadom k povahe prejednávanej veci, priznanému nároku a osobným pomerom účastníka, ktorému sa povinnosť plnenia ukladá, s prihliadnutím na okolnosti prípadu, pričom plnením v splátkach nesmie byť neprimerane ohrozené ekonomické postavenie veriteľa.
V prejednávanej veci súd prvého stupňa dôsledne vychádzal z vyššie uvedených zásad a jeho rozhodnutie, pokiaľ umožnil žalovanej trovy konania nahradiť v štyroch splátkach možno akceptovať. Nakoniec aj žalovaná v odvolaní uznala, že súd prvého stupňa vychádzal z údajov jemu známych. Poukázala síce na to, že toho času došlo k zmene jej finančnej situácie, avšak nekonkretizovala, odkedy malo dôjsť k zníženiu je príjmu, ani akého charakteru je hospitalizácia osoby, o ktorú sa v T. stará a dokedy má táto trvať. Splátky navrhnuté žalovanou (po 47,13 € mesačne) sú podľa názoru odvolacieho súdu nízke a nesplnili by dostatočne účel sledovaný § 148 O.s.p. Aj keď vo veci samej (v dôsledku súdom schváleného zmieru) je žalovaná zaviazaná zaplatiť žalobcovi 1.234,57 € s prísl., i túto sumu však môže uhradiť v splátkach po 100,- € mesačne. Nemožno nebrať do úvahy ani to, že súdny spor sa začal 29.12.2009 (pri schodku z r. 2007) a od tej doby si žalovaná mohla vytvoriť finančnú rezervu pre prípad procesného neúspechu.
Vzhľadom na uvedené odvolací súd potvrdil uznesenie prvostupňového súdu ako vecne správne.